RO Jurnalul Ofícial al Uniunii Europene 110

31997D0562



JURNALUL OFÍCIAL AL UNIUNII EUROPENE

DECIZIA COMISIEI

din 28 iulie 1997

de stabilire a condițiilor speciale pentru importul de moluște bivalve, echinoderme, tunicate și gasteropode marine originare din Thailanda

(Text cu relevanță pentru SEE)

(97/562/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/492/CEE a Consiliului din 15 iulie 1991 de stabilire a condițiilor de sănătate pentru producerea și introducerea pe piață a moluștelor bivalve vii (1), astfel cum a fost modificată ultima dată prin Actul de aderare a Austriei, Finlandei și Suediei, în special articolul 9 alineatul (3) litera (b),

întrucât, în conformitate cu legislația din Thailanda, Departamentul pentru produse pescărești (Serviciul pentru inspecția și controlul calității peștelui) din cadrul Ministerului agriculturii și cooperativelor (Ministry of Agriculture and Cooperatives, Department of Fisheries (Fish Inspection and Quality Control Division - FIQCD)], este responsabil pentru inspecția sanitară a moluștelor bivalve, echinodermelor, tunicatelor și gasteropodelor marine și pentru monitorizarea condițiilor sanitare și de igienă ale producției; întrucât aceeași legislație împuternicește FIQCD să autorizeze sau să interzică recoltarea moluștelor bivalve, echinodermelor, tunicatelor și gasteropodelor marine din anumite zone;

întrucât FIQCD și laboratoarele sale sunt în măsură să verifice în mod eficient aplicarea legislației în vigoare în Thailanda;

întrucât autoritățile competente din Thailanda s-au angajat să comunice Comisiei cu regularitate și rapiditate informațiile privind prezența în zonele de recoltare a planctonului cu conținut de toxine;

întrucât autoritățile competente din Thailanda au dat asigurări oficiale privind conformitatea cu cerințele prevăzute la capitolul V din anexa la Directiva 91/492/CEE și privind îndeplinirea cerințelor echivalente cu cele prevăzute de acea directivă pentru clasificarea zonelor de producție și de relocare, aprobarea centrelor de expediere și epurare și controlul sănătății publice și monitorizarea producției;

întrucât Thailanda este eligibilă pentru includerea pe lista țărilor terțe care îndeplinesc condițiile de echivalență menționate la articolul 9 alineatul (3) litera (a) din Directiva 91/492/CEE;

întrucât Thailanda dorește să exporte către Comunitate moluște bivalve, echinoderme, tunicate și gasteropode marine congelate sau prelucrate care au fost sterilizate sau tratate termic în conformitate cu cerințele prevăzute de Decizia 93/25/CEE (2) a Comisiei, modificată prin Decizia 97/275/CE (3);

întrucât, în acest scop, ar trebui să se determine zonele de producție din care pot fi recoltate și exportate către Comunitate moluștele bivalve, echinodermele, tunicatele și gasteropodele marine;

întrucât condițiile speciale de import ar trebui să se aplice fără a aduce atingere deciziilor luate în conformitate cu Directiva 91/67/CEE a Consiliului din 28 ianuarie 1991 privind condițiile de sănătate animală care reglementează introducerea pe piață a animalelor și a produselor de acvacultură (4), astfel cum a fost modificată ultima dată prin Directiva 95/22/CE (5);

întrucât măsurile prevăzute de prezenta decizie sunt conforme cu avizul Comitetului permanent veterinar,

ADOPTĂ PREZENTA DECIZIE:

Articolul 1

Departamentul pentru produse pescărești (Serviciul pentru inspecția și controlul calității peștelui) din cadrul Ministerului agriculturii și cooperativelor [Ministry of Agriculture and Cooperatives, Department of Fisheries (Fish Inspection and Quality Control Division - FIQCD)] este autoritatea competentă din Thailanda pentru verificarea și certificarea conformității moluștelor bivalve, echinodermelor, tunicatelor și gasteropodelor marine cu cerințele Directivei 91/492/CEE.

Articolul 2

Moluștele bivalve, echinodermele, tunicatele și gasteropodele marine originare din Thailanda și destinate consumului uman ar trebui să provină din zonele de producție autorizate enumerate în anexă.

Articolul 3

Prezenta decizie se adresează statelor membre.

Adoptată la Bruxelles, 28 iulie 1997. Pentru Comisie Franz FISCHLER Membru al Comisiei

(1) JO L 268, 24.9.1991, p. 1.

(2) JO L 16, 25.1.1993, p. 22.

(3) JO L 108, 25.4.1997, p. 52.

(4) JO L 46, 19.2.1991, p. 1.

(5) JO L 243, 11.10.1995, p. 1.

ANEXĂ

ZONELE DE PRODUCȚIE ÎN CONFORMITATE CU DISPOZIȚIILE PREVĂZUTE LA PUNCTUL 1 CAPITOLUL 1 DIN ANEXA LA DIRECTIVA 91/492/CEE